b'\n_START_ARTICLE_\nJosip Zidan\xc5\xa1ek (agronom)\n_START_SECTION_\n\xc5\xbdivljenje in delo\n_START_PARAGRAPH_\nJosip Zidan\xc5\xa1ek, ne\xc4\x8dak biblicista J. Zidan\xc5\xa1ka, je ljudsko \xc5\xa1olo obiskoval v rojstnem kraju in Slovenskih Konjicah, klasi\xc4\x8dno gimnazijo v Celju (1894\xe2\x80\x931896) in Mariboru (1896\xe2\x80\x931902), agronomijo pa \xc5\xa1tudiral na dunajski Visoki \xc5\xa1oli za kmetijstvo in gozdarstvo (Hochschule f\xc3\xbcr Bodenkultur) in 1907 diplomiral. Po opravljeni praksi (volonter) na Windischgr\xc3\xa4tzovem veleposestvu v Slovenskih Konjicah je dve leti pou\xc4\x8deval \xc5\xbeivinorejske predmete na slovenskem oddelku kmetijske \xc5\xa1ole v Gorici, 1910 pa postal predavatelj na novoustanovljeni kmetijski \xc5\xa1oli v \xc5\xa0entjurju. Med 1. svetovno vojno je bil mobiliziran in v Galiciji te\xc5\xbeko ranjen. Po vojni se je za kraj\xc5\xa1i \xc4\x8das vrnil v \xc5\xa0entjur. V letih 1919\xe2\x80\x931924 bil referent za \xc5\xbeivinorejo pri pokrajinski upravi v Ljubljani in hkrati honorarno predaval geodetom predmet enciklopedija zemljedelstva na Tehni\xc5\xa1ki fakulteti. Od 1924 je bil na\xc4\x8delnik kmetijskega oddelka velikega \xc5\xbeupanstva v Mariboru, 1929 preme\xc5\xa1\xc4\x8den v Ljubljano na banovinsko upravo za na\xc4\x8delnika kmetijskega oddelka, 1935 je bil imenovan za glavnega \xc5\xbeivinorejskega in\xc5\xa1pektorja pri ministrstvu za kmetijstvo, 1937 za na\xc4\x8delnika kmetijskega oddelka na banovinski upravi v Banji Luki, kjer je med drugim z A. \xc5\xa0trekljem pomagal pri naseljevanju primorskih Slovencev in istrskih Hrvatov. Po upokojitvi leta 1940 se je vrnil v rojstni kraj._NEWLINE_V za\xc4\x8detku se je bavil s splo\xc5\xa1nim kmetijstvom, pozneje se je specializiral za \xc5\xbeivinorejo. Bil je na\xc5\xa1 prvi zootehnik, ki je uvajal in uvedel selekcijo doma\xc4\x8dih \xc5\xbeivali po genetskih in fenotipskih lastnostih ter proizvodnih sposobnostih. Prizadeval si je za vzrejo plemenskih \xc5\xbeivali, za bolj\xc5\xa1e pridelke krme in za razvoj \xc5\xa1tajerske koko\xc5\xa1i. Uvedel je tudi mati\xc4\x8dno knjigovodstvo za goveje pasme in objavil precej strokovnih \xc4\x8dlankov.'